***RADNA VERZIJA***

**ZAKON**

**O IZMJENAMA I DOPUNAMA ZAKONA O PRORAČUNIMA U FEDERACIJI BOSNE I HERCEGOVINE**

**Sarajevo, kolovoz 2021. godine**

 **ZAKON**

**O IZMJENAMA I DOPUNAMA ZAKONA O PRORAČUNIMA U FEDERACIJI BOSNE I HERCEGOVINE**

**Članak 1.**

U Zakonu o proračunima u Federaciji Bosne i Hercegovine („Službene novine Federacije BiH“, br. 102/13, 9/14, 13/14, 8/15, 91/15, 102/15, 104/16, 5/18, 11/19 i 99/19), u članku 2. točka 2. briše se.

Dosadašnje točke od 1. do 17. postaju točke od 1. do 16.

Dosadašnja točka 18. postaje točka 17. koja se mijenja i glasi:

„17. **financijski plan** je akt izvanproračunskog fonda i izvanproračunskog korisnika kojim se utvrđuju prihodi i primici, te rashodi i izdaci za jednu godinu sukladno ovom zakonu“.

Iza točke 17. dodaje se nova točka 18. koja glasi:

„18. **financijski zahtjev** je akt proračunskog korisnika kojim se utvrđuju prihodi i primici, te rashodi i izdaci za jednu godinu sukladno ovom zakonu“.

Dosadašnje točke od 18. do 22. postaju točke od 17. do 22.

Iza točke 22. dodaju se nove točke 23. i 24. koje glase:

„23. **glavni program** predstavlja skup programa koje provodi jedan ili više proračunskih korisnika, a koji zajedno čine jedno područje javne politike;

24. **indikatori učinaka** su mjere za praćenje napretka u ostvarenju očekivanih rezultata programa rashoda i javnih politika; dijele se po razini očekivanog rezultata koje mjere na indikatore izlaznih rezultata (koji se odnose na dobra i usluge proizvedene i/ili pružene od strane vladinih/javnih organizacija) i indikatore krajnjih rezultata/ishoda (koji mjere što je ostvareno implementacijom programa/politike, odnosno ishode za krajnje korisnike)“.

Dosadašnje točke od 23. do 36. postaju točke od 25. do 38.

Dosadašnja točka 37. postaje točka 39. koja se mijenja i glasi:

„39. **program** je skup djelatnosti i mjera koje proračunski korisnik provodi u skladu sa svojim nadležnostima i strateškim ciljevima, a doprinose ispunjenju jednog zajedničkog cilja vladine politike djelovanja“.

Iza točke 39. dodaju se nove točke 40 i 41. koje glase:

„40. **programska klasifikacija** iskazuje rashode i izdatke razvrstane po kategorijama programske strukture;

41. **programska aktivnost** se planira unutar programa za ostvarenje programskih ciljeva i nije vremenski ograničena“.

Dosadašnja točka 38. postaje točka 42. koja se mijenja i glasi:

„42. **projekt** se planira unutar programa za ostvarenje programskih ciljeva i vremenski je ograničen“.

Dosadašnje točke od 37. do 41. postaju točke od 39. do 45.

Iza točke 45. dodaje se nova točka 46. koja glasi:

„46. **pozicija posebnog nadzora** predstavlja izdvajanja u okviru programa koja se posebno planiraju i usvajaju u proračunu radi omogućavanja nadzora od strane Vlade Federacije Bosne i Hercegovine i Parlamenta Federacije Bosne i Hercegovine“.

Dosadašnje točke od 42. do 49. postaju točke od 47. do 54.

Iza točke 54. dodaje se nova točka 55. koja glasi:

„55. **višegodišnja kapitalna ulaganja** u smislu ovoga zakona su ulaganja u značajniju nabavu stalnih sredstava i kapitalnih transfera u iznosu od najmanje 2.000.000 KM, što podrazumijeva višegodišnje ulaganje u trajanju od najmanje tri godine, a koja su planirana i usvojena u programima javnih investicija i dijelom ili u potpunosti se financiraju iz sredstava proračuna Federacije“.

Dosadašnje točke od 50. do 51. postaju točke od 56. do 57.

**Članak 2.**

Naslov Poglavlja: „III. SADRŽAJ PRORAČUNA I FINANCIJSKOG PLANA“ mijenja se i glasi: „III. SADRŽAJ PRORAČUNA, FINANCIJSKOG PLANA I FINANCIJSKOG ZAHTJEVA“.

**Članak 3.**

Članak 10. mijenja se i glasi:

„Proračun se sastoji od općeg, posebnog dijela, pregleda višegodišnjih kapitalnih ulaganja i proračunske dokumentacije.

Opći dio proračuna čini Račun prihoda i rashoda, Račun kapitalnih primitaka i izdataka i Račun financiranja na razini ukupnog proračuna.

Posebni dio proračuna sastoji se od plana rashoda i izdataka proračunskih korisnika, iskazanih po programskoj klasifikaciji, odnosno po programima i pozicijama posebnog nadzora u okviru programa gdje je to potrebno, te po ekonomskoj, funkcionalnoj i klasifikaciji prema izvorima financiranja, definiranim u članku 14. ovoga zakona, sukladno planskim aktima, ciljevima i zadacima iz strateških dokumenata proračunskih korisnika.

Pregled višegodišnjih kapitalnih ulaganja iz programa javnih investicija, koja se financiraju iz sredstava proračuna Federacije, prikazuje ukupnu vrijednost ulaganja po godinama i po svim izvorima financiranja.

Proračunska dokumentacija sastoji se od obrazloženja proračuna i pripadajućih aneksa.

Detaljna struktura općeg i posebnog dijela proračuna, pregleda višegodišnjih kapitalnih ulaganja te proračunske dokumentacije, bit će definirana podzakonskim aktom koji će propisati federalni ministar financija“.

**Članak 4.**

U članku 12. u stavku 1. iza riječi „programe“, zarez i riječi: „a sastoje se od aktivnosti i projekata“, brišu se.

**Članak 5.**

Članak 13. mijenja se i glasi:

„Financijski zahtjevi proračunskih korisnika za sredstvima u godišnjem proračunu, razvrstani su po programima i trebaju biti usklađeni sa strateškim dokumentima i planovima rada proračunskih korisnika.

U programima se iskazuju planirani prihodi i primici te rashodi i izdaci razrađeni po:

* vrstama prihoda i primitaka,
* vrstama rashoda i izdataka po ekonomskim kategorijama.

Informacije o programima koje se dostavljaju u financijskim zahtjevima sadrže:

* naziv programa,
* kod programske klasifikacije,
* programski cilj,
* rukovoditelja programa,
* zakonsku osnovu za provođenje programa,
* potrebna sredstva za provođenje programa po ekonomskim kategorijama,
* broj zaposlenih u okviru programa,
* indikatore učinka za program,
* listu prioriteta/mjera iz Strategije razvoja Federacije Bosne i Hercegovine i relevantnih sektorskih strategija kojoj program doprinosi,
* ostale elemente koji će biti definirani u okviru podzakonskog akta o primjeni programskog budžetiranja koji će propisati federalni ministar financija“.

**Članak 6.**

U članku 14. u stavku 1. iza riječi: „financijskog plana“ dodaje se zarez i riječi „odnosno financijskog zahtjeva“.

Iza stavka 1. dodaje se novi stavak 2. koji glasi:

„Proračun se priprema, usvaja i izvršava po svim proračunskim klasifikacijama navedenim u prethodnom stavku“.

**Članak 7.**

Naslov Poglavlja: „IV. IZRADA PRORAČUNA I FINANCIJSKOG PLANA“ mijenja se i glasi: „IV. IZRADA PRORAČUNA, FINANCIJSKOG PLANA I FINANCIJSKOG ZAHTJEVA“.

**Članak 8.**

U članku 15. alineje 7., 8., 9. i 10. mijenjaju se i glase:

„- do 31. kolovoza - proračunski korisnici dostavljaju Ministarstvu financija proračunske zahtjeve;

- do 30. rujna - konzultacije Ministarstva financija i proračunskih korisnika u vezi sa zahtjevima proračunskih korisnika i prioriteta proračunske potrošnje;

- do 31. listopada - Ministarstvo financija dostavlja Vladi Nacrt proračuna za narednu fiskalnu godinu;

- do 5. studenog Vlada utvrđuje Nacrt proračuna kojeg premijer dostavlja Parlamentu uz prateću dokumentaciju“.

Alineja 11. briše se.

**Članak 9.**

Članak 16. mijenja se i glasi:

„DOP-om se vrši trogodišnje planiranje okvirnog proračuna. DOP sadrži makroekonomske projekcije te okvirne projekcije proračunskih prihoda i primitaka te rashoda i izdataka, te utvrđene limite po proračunskim korisnicima za planiranje proračuna za naredne tri godine, na kojem se zasniva priprema i izrada godišnjih proračuna.

Postupak pripreme DOP-a počinje dostavljanjem Instrukcije broj 1 o načinu i elementima izrade DOP-a proračunskim korisnicima, a koja, između ostalog, sadrži: osnovne fiskalne pretpostavke i smjernice za pripremu DOP-a na temelju smjernica za trogodišnje planiranje rada prethodno usvojene od strane Vlada te, obrasce tablica prioriteta proračunskih korisnika.

Ministarstvo financija DOP priprema na temelju dostavljenih tablica prioriteta proračunskih korisnika, makroekonomskih projekcija i projekcija prihoda i primitaka, usvojene Strategije razvoja Federacije Bosne i Hercegovine, te smjernica ekonomske i fiskalne politike Federacije.

Trogodišnje planiranje proračuna obaveza je za sve korisnike proračunskih sredstava na federalnoj, kantonalnoj, gradskoj i općinskoj razini te za izvanproračunske fondove“.

**Članak 10.**

Članak 17. mijenja se i glasi:

„Vlada na prijedlog Ministarstva financija donosi smjernice ekonomske i fiskalne politike za trogodišnje razdoblje.

Smjernice sadrže:

1. strateške ciljeve ekonomske i fiskalne politike Federacije i usklađene prioritete rashoda i izdataka, uključujući prioritetne strukturalne reforme;
2. osnovne makroekonomske pokazatelje Federacije;
3. osnovne pokazatelje ekonomske i fiskalne politike Federacije;
4. pretpostavke društvenog i gospodarskog razvoja za proračunsku i za naredne dvije godine;
5. procjenu prihoda i primitaka proračuna, ciljanu fiskalnu poziciju te usklađenu razinu ukupnih ciljanih rashoda i izdataka, a koji održavaju prethodno navedene prioritete rashoda i izdataka;
6. predviđene promjene javnog duga i strategiju upravljanja javnim dugom.

Prijedlog smjernica iz stavka 1. ovoga članka Ministarstvo financija dužno je dostaviti Vladi do 15. svibnja tekuće godine. Vlada donosi smjernice do 31. svibnja tekuće godine i bit će objavljene na web stranici Federalnog ministarstva financija“.

**Članak 11.**

Članak 18. mijenja se i glasi:

„Na temelju prijedloga prioriteta proračunskih korisnika za izradu DOP-a Ministarstvo financija priprema DOP i dostavlja Vladi do 15. lipnja.

U slučaju nedostavljanja pregleda prioriteta proračunskih korisnika u roku određenim proračunskom instrukcijom broj 1, Ministarstvo financija je ovlašteno da, u skladu s dostavljenim pregledom prioriteta proračunskih korisnika iz prethodne fiskalne godine, sačini pregled prioriteta za tog proračunskog korisnika.

 Vlada razmatra i usvaja DOP do 30. lipnja tekuće godine, uključujući DOP-om definirane ukupne gornje granice rashoda po programima, na temelju kojih su definirane ukupne gornje granice na razini svakog proračunskog korisnika, za tri godine, nakon čega se DOP dostavlja Parlamentu kao informacija i objavljuje na web stranici Ministarstva financija.

 U slučaju da se Globalni okvir fiskalne bilance i politika u Bosni i Hercegovini ne usvoji do 15. lipnja, Vlada će usvojiti DOP u skladu s proračunskim kalendarom iz članka 15. ovoga zakona i isti će u slučaju potrebe revidirati nakon što Fiskalno vijeće Bosne i Hercegovine usvoji Globalni okvir fiskalne bilance i politika u Bosni i Hercegovini“.

**Članak 12.**

Članak 19. mijenja se i glasi:

„Na temelju smjernica iz članka 17. ovoga zakona, Ministarstvo financija proračunskim korisnicima dostavlja instrukcije broj 2 o načinu i elementima izrade zahtjeva za proračunskim sredstvima za narednu godinu i rokovima, najkasnije do 15. srpnja tekuće godine.

Instrukcije broj 2, iz stavka 1. ovoga članka sadrže:

1. osnovne elemente iz smjernica i DOP-a iz članka 17. stavak 2. ovoga zakona;
2. način izrade financijskog zahtjeva u programskom formatu s obrazloženjima;
3. rokove za izradu proračuna;
4. gornju granicu rashoda za trogodišnje razdoblje izvedenu iz DOP-a za svakog proračunskog korisnika“.

**Članak 13.**

Članak 20. mijenja se i glasi:

„Na temelju instrukcija broj 2 za izradu prijedloga proračuna, proračunski korisnici izrađuju prijedlog financijskog zahtjeva na razini analitičkog konta.

Proračunski korisnici su dužni svoj financijski zahtjev dostaviti Ministarstvu financija do 31. kolovoza tekuće godine.

Prijedlog financijskog zahtjeva za sredstvima u godišnjem proračunu sadrži:

1. namjenske i vlastite prihode i primitke proračunskih korisnika;
2. rashode i izdatke predviđene za fiskalnu godinu razvrstane po proračunskim klasifikacijama, uključujući programsku i ekonomsku klasifikaciju na razini analitičkog konta;
3. planirani broj radnih mjesta i strukturu zaposlenika za koje se traže proračunska sredstva u skladu sa smjernicama, zakonima i podzakonskim aktima;
4. prijedlog za nabavu stalnih sredstava;
5. obrazloženje financijskog zahtjeva;
6. prijedlog za kapitalne izdatke;
7. zakonske propise koji omogućavaju njegovu provedbu;
8. izjavu o fiskalnoj odgovornosti iz članka 44. ovoga zakona.

Za višegodišnja kapitalna ulaganja iz programa javnih investicija koja se financiraju iz sredstava proračuna Federacije, zahtjev korisnika sadrži ukupnu vrijednost ulaganja i ažuriranu dinamiku implementacije po svim izvorima financiranja za sve godine implementacije tijekom trajanja ulaganja.

U slučaju nedostavljanja prijedloga financijskog zahtjeva na razini analitičkog konta od strane proračunskih korisnika u roku određenim proračunskom instrukcijom broj 2, Ministarstvo financija je ovlašteno da, u skladu s dostavljenim prijedlogom finansijskog zahtjeva na razini analitičkog konta iz prethodne fiskalne godine, sačini financijski zahtjev za tog proračunskog korisnika“.

**Članak 14.**

U članku 21. u stavku 1. riječ „plana“ zamjenjuje se riječju „zahtjeva“.

**Članak 15.**

U članku 23. u stavku 2. riječi: „financijskog plana“ zamjenjuju se riječima: „financijskog zahtjeva“.

**Članak 16.**

U članku 24. iza stavka 3. dodaje se novi stavak 4. koji glasi:

„Za višegodišnja kapitalna ulaganja koja se financiraju iz sredstava proračuna Federacije, kapitalni rashodi smatrat će se budućim opterećenjima proračunskih pozicija prema dinamici ulaganja koja je utvrđena u pregledu višegodišnjih kapitalnih ulaganja. Proračunski korisnici mogu stvarati obveze za usvojena višegodišnja kapitalna ulaganja sukladno utvrđenoj vremenskoj dinamici. Dio višegodišnjih kapitalnih ulaganja koji se odnosi na fiskalnu godinu za koju se priprema proračun, uvrštava se u proračun sukladno propisanim klasifikacijama proračuna“.

**Članak 17.**

U članku 25. u stavku 2. riječi: „do 15. listopada“ zamjenjuje se riječima: „do 31. listopada“.

**Članak 18.**

Naslov Odjeljka: „4. Sadržaj proračuna“ mijenja se i glasi: „4. Sadržaj Zakona o izvršavanju proračuna i proračunske dokumentacije koja se dostavlja Vladi i Parlamentu“.

**Članak 19.**

Članak 26. mijenja se i glasi:

„Proračun obavezno sadrži:

1. detaljan prikaz svih javnih prihoda i primitaka proračuna utvrđenih u čl. 10. i 11. ovoga zakona;
2. rashode i izdatke svakog proračunskog korisnika iskazane po programima uključujući doprinos programa mjerama ili prioritetima iz Strategije razvoja Federacije Bosne i Hercegovine, po potkategorijama i glavnim grupama ekonomske klasifikacije, po funkcionalnoj klasifikaciji i po izvorima financiranja;
3. prijedlog rasporeda proračunskog suficita, odnosno izvore za financiranje proračunskog deficita.

Proračun obavezno sadrži godišnji pregled predviđenih izdataka po stavkama za investicijske programe koji traju duže od jedne fiskalne godine.

 Zakonom o izvršavanju proračuna utvrdit će se maksimalni iznos kratkoročnog zaduženja koje će Ministarstvu financija omogućiti pokrivanje rashoda i efikasno upravljanje gotovinom.

 Nacrtom proračuna utvrđuje se visina tekuće pričuve koja ne smije prelaziti 3% proračunskih prihoda bez namjenskih prihoda, vlastitih prihoda i bez primitaka.

U okviru proračunske dokumentacije nalazi se obrazloženje koje sadrži:

1. makroekonomske pokazatelje;
2. obrazloženje prihoda, primitaka, rashoda i izdataka;
3. podatke o tekućim i dugoročnim obvezama iz osnove vanjskog i unutarnjeg duga Federacije (otplata glavnice, plaćanje kamata i ostalih obveza iz osnove duga), s analizom održivosti duga;
4. podatke o kapitalnim izdatcima;
5. podatke o jamstvima;
6. ključne informacije o ciljevima i indikatorima učinaka za svaki program“.

**Članak 20.**

U članku 27. u stavku 3. riječi: „stavak 3.“ zamjenjuju se riječima: „stavak 2.“.

U stavku 4. riječi: „stavak 3.“ zamjenjuju se riječima: „stavak 2.“.

**Članak 21.**

U članku 29. iza stavka 3. dodaje se novi stavak 4. koji glasi:

„Programom javnih investicija FBiH, usvajaju se višegodišnja kapitalna ulaganja koja se financiraju iz proračuna Federacije i sukladno se planiraju u DOP-u, odnosno godišnjem proračunu Federacije“.

Dosadašnji st. od 4. do 6. postaju st. od 5. do 7.

**Članak 22.**

U članku 30. u stavku 1. alineje 2., 3., 4., 6., 7. i 8. mijenjaju se i glase:

„- do 31. ožujka - mjerodavna ministarstva dostavljaju Ministarstvu financija popunjene IP obrasce;

- do 30. svibnja - Ministarstvo financija priprema Nacrt programa javnih investicija FBiH i dostavlja Vladi;

- do 15. lipnja- Vlada usvaja Nacrt programa javnih investicija FBiH;

- do 15. rujna - mjerodavna ministarstva dostavljaju Ministarstvu financija revidirane IP obrasce;

- do 10. listopada Ministarstvo financija dostavlja Vladi Prijedlog programa javnih investicija FBiH;

- do 25. listopada - Vlada donosi Program javnih investicija FBiH“.

**Članak 23.**

U članku 32. stavak 1 . mijenja se i glasi:

„Nakon što ga Vlada utvrdi, premijer dostavlja Parlamentu Nacrt proračuna za narednu fiskalnu godinu uz prateću dokumentaciju“.

**Članak 24.**

U članku 35. u stavku 2. riječ „Parlament“ zamjenjuje se riječju „Vlada“.

Iza stavka 5. dodaje se novi stavak 6. koji glasi:

„Nastavljanje višegodišnjih kapitalnih ulaganja, odnosno nastavljanje isplate sredstava za ove svrhe, dopušteno je sukladno uvjetima privremenog financiranja, s tim da je višegodišnje financiranje ili ovlasti za buduće obveze odobreno u prethodnim proračunima“.

Dosadašnji st. od 6. do 10. postaju st. od 7. do 11.

**Članak 25.**

U članku 46. iza stavka 6. dodaje se novi stavak 7. koji glasi:

„Proračun se izvršava u skladu sa svim proračunskim klasifikacijama iz članka 14. ovoga zakona.

**Članak 26.**

U članku 49. stavak 2. mijenja se i glasi:

„Uplaćene i/ili prenesene pomoći, donacije, prihodi za posebne namjene, transferi za posebne namjene između korisnika javnih sredstava, kao i kreditna sredstva koja su doznačena na Jedinstveni račun riznice mogu se izvršavati do visine uplaćenih, odnosno prenesenih sredstava, po odlukama Vlade, a na prijedlog proračunskog korisnika“.

**Članak 27.**

U članku 58. stavak 3. mijenja se i glasi:

„Aproprijacije se mogu prenositi u narednu fiskalnu godinu za financiranje višegodišnjih kapitalnih ulaganja iz usvojenih programa javnih investicija koji se financiraju iz proračuna Federacije, odnosno iz usvojenog proračuna Federacije, a koji su iskazani u tablici pregleda višegodišnjih kapitalnih ulaganja. Iste se prenose pod uvjetom da se nastavlja realizacija ulaganja koje se financira iz proračuna Federacije, a na temelju zahtjeva proračunskog korisnika koji se dostavlja Ministarstvu financija nakon završetka fiskalne godine. Uz zahtjev za prijenos neutrošenih sredstava za višegodišnja kapitalna ulaganja dostavlja se i detaljno obrazloženje razloga i dokumentacija za eventualna kašnjenja u realizaciji ulaganja. Odluku o prijenosu neutrošenih sredstava za višegodišnja kapitalna ulaganja zbirno za sva kapitalna ulaganja daje Vlada na prijedlog Ministarstva financija“.

**Članak 28.**

U članku 59. u stavku 2. iza riječi „preraspodjelu“ dodaju se riječi: „između programa“.

**Članak 29.**

U članku 97. dodaje se nova točka 8. koja glasi:

„8. Informacije o učincima programa“.

**Članak 30.**

U članku 102. u točki 2. iza riječi: „financijskog plana“ dodaje se zarez i riječi: „odnosno financijskog zahtjeva“.

U točki 4. riječi: „do 15. kolovoza“ zamjenjuju se riječima: „do 31. kolovoza“.

**Članak 31.**

Iza članka 106. dodaju se novi čl. 106a. i 106b. koji glase:

„Članak 106a.

Odredbe ovoga zakona, koje se odnose na implementaciju programskog budžetiranja, primjenjivat će se počevši s proračunskim ciklusom za 2023. godinu za razinu Federacije i izvanproračunske fondove na razini Federacije, odnosno za 2025. godinu za razinu kantona i izvanproračunske fondove na razini kantona.

Odredbe ovoga zakona, koje se odnose na implementaciju programskog budžetiranja neće se primjenjivati na gradove i općine.

Članak 106b.

Odredbe ovoga zakona, koje se odnose na višegodišnja kapitalna ulaganja shodno primjenjuju kantoni, gradovi i općine“.

**Članak 32.**

Ovaj zakon stupa na snagu osmoga dana od dana objave u „Službenim novinama Federacije BiH“, a počet će se primjenjivati od 1. siječnja 2022.